om udøvelsen af de beføjelser til at vedtage delegerede retsakter, der er tillagt Kommissionen i henhold til direktiv 2008/105/EF om miljøkvalitetskrav inden for vandpolitikken

RAPPORT FRA KOMMISSIONEN TIL EUROPA-PARLAMENTET OG RÅDET om udøvelsen af de beføjelser til at vedtage delegerede retsakter, der er tillagt Kommissionen i henhold til direktiv 2008/105/EF om miljøkvalitetskrav inden for vandpolitikken

1. INDLEDNING

Europa-Parlamentets og Rådets direktiv 2008/105/EF om miljøkvalitetskrav inden for vandpolitikken som ændret ved direktiv 2013/39/EU indeholder miljøkvalitetskrav for prioriterede stoffer, der er identificeret i henhold til vandrammedirektivet (2000/60/EF) som udgørende en væsentlig risiko for eller via vandøkosystemet i EU. Direktiv 2008/105/EF er et datterdirektiv til vandrammedirektivet, der har til formål at beskytte, genoprette og øge vandøkosystemernes status.

I direktiv 2008/105/EF (som ændret) tillægges Kommissionen beføjelser til at vedtage delegerede retsakter med henblik på at tilpasse specifikationerne i direktivets bilag I, del B, punkt 3, til den videnskabelige eller tekniske udvikling, f.eks. specifikationer i forbindelse med den andel, som miljøkvalitetskravene for vand defineres for, og specifikationer i forbindelse med vurderingen af overholdelsen af miljøkvalitetskravene for metal.

2. RETSGRUNDLAG:

Denne rapport er påkrævet i henhold til artikel 9a, stk. 2, i direktiv 2008/105/EF som ændret ved direktiv 2013/39/EU. I henhold til nævnte bestemmelse tillægges Kommissionen beføjelser til at vedtage de delegerede retsakter, der er omhandlet i artikel 3, stk. 8, for en periode på seks år fra den 13. september 2013, og Kommissionen pålægges at udarbejde en rapport vedrørende delegationen af beføjelser senest ni måneder inden udløbet af seksårsperioden. Delegationen af beføjelser forlænges automatisk for perioder af tilsvarende varighed, medmindre Europa-Parlamentet eller Rådet modsætter sig en sådan forlængelse i henhold til artikel 9a.

3. UDØVELSE AF DE DELEGEREDE BEFØJELSER

En lignende beføjelse var fastsat i den oprindelige udgave af direktiv 2008/105/EF, men ikke anvendt før direktivet blev ændret ved den almindelige lovgivningsprocedure i 2013. I forbindelse med ændringen i 2013 blev der foretaget nogle rettelser til teksten i bilag I, del B, punkt 3, for at afspejle tekniske fremskridt i forbindelse med vurderingen af overholdelsen af miljøkvalitetskravene for metal, især for at anerkende indførelsen af biotilgængelige årsgennemsnitlige miljøkvalitetskrav for to metaller i ferskvand og de fremskridt, der er blevet gjort inden for modellering af biotilgængeligheden.

Den videnskabelig og tekniske udvikling siden da har endnu ikke krævet nogen yderligere tilpasning af bilag I, del B, punkt 3, så Kommissionen har ikke udøvet sine delegerede beføjelser i rapporteringsperioden. Det kan dog blive nødvendigt at anvende de delegerede beføjelser i fremtiden, især da behovet for at tage hensyn til relevant videnskabelig eller teknisk udvikling ikke nødvendigvis falder sammen med tidspunktet for andre mulige ændringer af direktivet.





4. KONKLUSION

Kommissionen har ikke udøvet de delegerede beføjelser, der er tillagt den i henhold til direktiv 2008/105/EF, men kan blive nødt til det i fremtiden. Den opfordrer Europa-Parlamentet og Rådet til at tage rapporten til efterretning.